挽通守陳帑院
作者：王柏
朝代：宋

paragraphs: 羌西屴之屹然兮，鍾此奇才。
方世道之緯繣兮，棄騏驥而駕駑駘。
以一尉而誅二凶兮，宜異言之喧豗。
炯此念而安民兮，皇恤乎身災。
公論雖屢蝕兮，猶有時而復開。
開之何未久兮，而終不能遂公之壯懷。
詩書兮自適，優游兮力齋。
扶疾而告修善之訓兮，俄怛焉而順隤。
彼西屴之無情兮，忍璜佩之沈薶。
生於是死於是兮，湛一氣之去來。
惟心無媿而氣不餒之言兮，萬古莫得而塵埃。
況有不朽之銘兮，表獨立於崔嵬。